UZNESENIE SÚDU PRE VEREJNÚ SLUŽBU (druhá komora)
zo 17. septembra 2009
Vec F‑121/07
Guido Strack
proti
Komisii Európskych spoločenstiev
„Verejná služba – Prekážky konania – Námietka neprípustnosti a nedostatku právomoci – Rozsudok pre zmeškanie“
Predmet: Námietka neprípustnosti podľa článku 78 rokovacieho poriadku vznesená Komisiou formou samostatného podania v rámci konania
o žalobe, ktorú podal G. Strack 22. októbra 2007 podľa článku 236 ES a článku 152 AE
Rozhodnutie: Návrh Komisie, aby sa rozhodlo o neprípustnosti žaloby a nedostatku právomoci Súdu pre verejnú službu, je prípustný. Návrh
žalobcu, aby sa rozhodlo rozsudkom pre zmeškanie, sa zamieta. Návrh Komisie, aby sa rozhodlo o neprípustnosti žaloby a nedostatku
právomoci Súdu pre verejnú službu, sa spája s konaním vo veci samej. O trovách konania sa rozhodne neskôr.
Abstrakt
1.      Konanie – Prípustnosť podaní – Posúdenie v čase predloženia podania – Lehota na podanie námietky neprípustnosti
(Rokovací poriadok Súdu prvého stupňa, článok 114; Rokovací poriadok Súdu pre verejnú službu, článok 78; rozhodnutie Rady
2004/752, článok 3 ods. 4)
2.      Konanie – Prípustnosť podaní – Podanie námietky neprípustnosti po predĺžení lehoty na podanie vyjadrenia k žalobe – Prípustnosť
(Rokovací poriadok Súdu pre verejnú službu, články 39 a 78)
1.      Ak žalovaný účastník konania vznesie podľa článku 78 Rokovacieho poriadku Súdu pre verejnú službu námietku neprípustnosti
proti žalobe podanej pred nadobudnutím účinnosti tohto rokovacieho poriadku, ktorá sa podľa článku 3 ods. 4 rozhodnutia 2004/752,
ktorým sa zriaďuje Súd pre verejnú službu Európskej únie, riadi ustanoveniami Rokovacieho poriadku Súdu prvého stupňa, je
lehotou, ktorú treba dodržať pri podaní námietky neprípustnosti, lehota upravená v rokovacom poriadku účinnom v čase doručenia
žaloby. Okrem toho, bez ohľadu na to, či ide o situáciu v pôsobnosti článku 114 Rokovacieho poriadku Súdu prvého stupňa alebo
v pôsobnosti článku 78 Rokovacieho poriadku Súdu pre verejnú službu, plynie lehota stanovená na podanie námietky neprípustnosti
od tohto doručenia.
(pozri body 10, 13 a 16)
Odkaz:
Súd pre verejnú službu: 22. mája 2008, Daskalakis/Komisia, F‑107/07, Zb. VS s. I‑A‑1‑177, II‑A‑1‑941, bod 25
2.      Ak Súd pre verejnú službu vyhovel žiadosti žalovaného účastníka konania o predĺženie lehoty na podanie vyjadrenia k žalobe,
skutočnosť, že sa tento účastník konania rozhodne pred uplynutím predĺženej lehoty vzniesť námietku neprípustnosti podľa článku 78
Rokovacieho poriadku Súdu pre verejnú službu namiesto toho, aby podal vyjadrenie k žalobe obsahujúce meritórne posúdenie veci,
nemôže spochybniť súlad jeho žiadosti o predĺženie s príslušnými ustanoveniami rokovacieho poriadku, ani umožňovať záver,
že táto žiadosť bola zneužitá.
Keď totiž Súd pre verejnú službu predĺžil lehotu na podanie vyjadrenia k žalobe pred uplynutím lehoty na podanie námietky
neprípustnosti upravenej v článku 78 uvedeného rokovacieho poriadku, nepriamo tým súhlasil s tým, že v stanovenej predĺženej
lehote môže žalovaný účastník konania podať buď námietku neprípustnosti formou samostatného podania alebo vyjadrenie k žalobe.
Hoci je v tejto súvislosti pravda, že žiadne ustanovenie výslovne neupravuje možnosť predĺžiť lehotu upravenú v článku 78,
nemožno z toho vyvodiť, že keď dôjde k predĺženiu pred uplynutím uvedenej lehoty, nemôže účastník konania podať pred uplynutím
predĺženej lehoty formou samostatného podania námietku neprípustnosti.
(pozri body 18 a 20)
Odkaz:
Súd prvého stupňa: 10. júla 2002, Comitato organizzatore del convegno internazionale/Komisia, T‑387/00, Zb. s. II‑3031, bod 35